Կարծրատիպերը կոտրելու և Կանադայի վարչապետին Հայաստանի դրոշի գույներով գուլպա նվիրելու գաղափարն Էդուարդ Քանքանյանի մոտ ծագել է հենց այն ժամանակ, երբ իմացել է, որ Թրյուդոն պատրաստվում է ժամանել Հայաստան։ Կանադայի 45-ամյա վարչապետի արտասովոր նախասիրության՝ գուլպաների հանդեպ առանձնակի հետաքրքրության մասին Braind-ի համահիմնադիրը վաղուց գիտեր ու գիտեր նաև, որ Թրյուդոն սիրում է պաշտոնական հանդիպումների, կարևոր միջոցառումների ներկայանալ գունեղ, հաճախ՝ թեմատիկ գուլպաներով։ Հենց դա էլ նման ընտրության վրա կանգ առնելու գլխավոր պատճառն էր։ «Մենք կարող էինք ինչ-որ ձևով նվերը փոխանցել Թրյուդոյին, բայց այդ դեպքում ցանկալի արդյունք չէինք ստանա։ Մեր նպատակն այն էր, որ այդ նվերի շնորհիվ Հայաստանն ավելի ճանաչվեր։ Համոզված էինք, որ եթե այն հանձներ անձամբ վարչապետը, ապա համաշխարհային մամուլն անպայման կանդրադառնա դրան և չսխավեցինք», -ասում է Էդուարդը։